En række kommuner er stærkt utilfredse med Vejdirektoratets oplæg til en ny støjhandlingsplan. Hvorfor sænker man ikke bare farten? lyder en undren.

Borgere og politikere står i lidt af et dilemma, når det gælder trafikken på den københavnske vestegn.

Skal bilisterne på Motorring 3 og Køge Bugt motorvejen have lov at komme hurtigst muligt frem? Eller skal man tvinge dem til at slippe speederen en smule, så beboerne langs vejene til gengæld kan få bedre nattesøvn?

Det er ét af spørgsmålene i forbindelse med Vejdirektoratets oplæg til en ny støjhandlingsplan.

En plan, som bliver kaldt skandaløs af en række utilfredse kommuner på Vestegnen: Vallensbæk, Ishøj, Albertslund, Hvidovre, Brøndby og Rødovre.

Rødovre: "Sænk farten og giv os nattero"

Julie Vang-Iversen i Rødovre er én af dem, der har motorvejen som lydtapet i hjemmet døgnet rundt.

Det betyder jo, at vi mange gange både dag og nat er nødt at lukke døre og vinduer. Julie Vang-Iversen, støjplaget beboer

- Det betyder jo, at vi mange gange både dag og nat er nødt at lukke døre og vinduer, fortæller hun til TV 2 Lorry.

Der er ingen penge i statens støjpulje. Men støjen kan sænkes ganske gratis, påpeger formanden for Teknik- og Miljøudvalget i Rødovre, Jan Kongebro (S):

- Man kan sænke farten på motorvejen. Det giver nogle decibel i forskel.

Nærmere bestemt vil en sænkelse af hastigheden fra 110 til 80 kilometer i timerne om aftenen og natten betyde, at støjen reduceres med tre decibel.

Det kan synes af lidt, men det har stor betydning for os, der er støjplagede herude Jan Kongebro, formand for Teknik- og Miljøudvalget, Rødovre, soc. dem.

- Det kan synes af lidt, men det har stor betydning for os, der er støjplagede herude, mener Jan Kongebro.

De seks Vestegnskommuner, der kritiserer støjplanen i deres høringssvar, undrer sig over, at Vejdirektoratet kun kort nævner den gratis fartnedsættelse som en løsning. Og i stedet anbefaler de dyre løsninger: Støjværn og støjvolde. Det er ikke første gang, at borgmestrene har råbt op omkring støjen.

Vejdirektoratet: Der er væsentlige negative effekter

Vejdirektoratet mener dog, at de tre decibel kun lige er "hørbart" - altså for lidt. Fartreduktion giver desuden nogle andre problemer, lyder det:

- Det vil have nogle væsentlige samfundsøkonomiske negative effekter, fordi rejsehastigheden for trafikanterne bliver nedsat, siger Jakob Fryd, der er støjekspert i Vejdirektoratet.

På Christiansborg skal valget altså tages mellem hurtigere og billigere person- og varetransport eller at sænke støjen i borgernes hjem.

Rødovre har en stående invitation til politikerne om at komme og høre støjen. Endnu har ingen taget i mod den, og afslaget har handlet om, at der lige nu ikke er flere penge til støjreduktion.